Ġie allokat total ta' €182.9 miljun għall-promozzjoni tal-prodotti agroalimentari tal-UE, fl-UE u barra minnha, fl-2021. Dan il-programm ta' ħidma applikat fil-qasam tal-politika ta' promozzjoni jagħmel enfasi speċjali fuq il-promozzjoni ta' prodotti u ta' metodi ta' biedja li jappoġġaw b'mod aktar dirett l-objettivi tal-Patt Ekoloġiku Ewropew, filwaqt li jipprijoritizza l-prodotti organiċi, il-frott u l-ħaxix, u l-agrikoltura sostenibbli. Il-politika tal-UE għall-promozzjoni tal-prodotti agroalimentari hija mfassla biex iżżid il-kompetittività tas-settur billi tapprofitta mill-espansjoni tas-swieq agroalimentari globali, u żżid l-għarfien dwar l-istandards għoljin użati fl-agrikoltura tal-UE, inkluż f'termini ta' kwalità u sostenibbiltà. Is-sena d-dieħla se jiddaħħal fis-seħħ qafas ġdid għall-politika ta' promozzjoni, kif previst fl-istrateġija “Mill-Għalqa sal-Platt” . Il-Kummissarju għall-Agrikoltura u l-Iżvilupp Rurali, Janusz Wojciechowski stqarr: “L-agrikoltura Ewropea tinsab f'salib it-toroq. L-istandards tagħha f'termini ta' kwalità u sikurezza huma magħrufa madwar id-dinja. Issa jeħtieġ li tiffoka aktar fuq is-sostenibbiltà. Il-politika ta' promozzjoni tagħna qed tappoġġa lill-produtturi tal-UE jżidu l-għarfien dwar il-prodotti tagħhom fl-UE u lil hinn minnha. Issa se tkun ukoll għodda kruċjali fil-promozzjoni tal-agrikoltura sostenibbli f'konformità mal-ambizzjonijiet tal-Patt Ekoloġiku. L-agrikoltura sostenibbli wriet li tista' tkun ta' benefiċċju għall-produtturi billi żżid il-valur tal-prodotti tagħhom u għall-konsumaturi li dejjem aktar jixtiequ li l-ikel jiġi prodott minn sorsi sostenibbli. Il-baġit tal-politika ta' promozzjoni għall-2021 jirrifletti l-livell dejjem aktar ambizzjuż tagħna, anki fid-dawl tar-rieżami tas-sena d-dieħla tal-qafas tal-politika ta' promozzjoni tagħna. Jeħtieġ li nżommu dan it-tip ta' baġit fis-snin li ġejjin biex niżguraw li din il-politika tkun tista' tkompli tappoġġa l-objettivi tal-Patt Ekoloġiku.” Kważi nofs il-baġit (€86 miljun) se jmur għal kampanji li jkunu konformi b'mod aktar dirett mal-ambizzjonijiet tal-Patt Ekoloġiku Ewropew, u b'mod partikolari mal-istrateġija “Mill-Għalqa sal-Platt”. Dan jinkludi li l-konsumaturi tal-UE u dawk fil-livell dinji, jiġu infurmati dwar il-biedja organika, l-agrikoltura sostenibbli tal-UE u r-rwol tas-settur agroalimentari fir-rigward tal-azzjoni klimatika u tal-ambjent. Il-kampanji magħżula se jkollhom l-għan li jżidu l-għarfien dwar dawn it-tipi ta' biedja u li jżidu r-rikonoxximent tat-tikketta organika. Barra minn hekk, fl-UE, se jiġu ffinanzjati kampanji li jippromwovu dieta tajba għas-saħħa u dieti bbilanċjati permezz ta' żieda fil-konsum ta' frott u ħaxix frisk. Enfażi oħra ta' dawn il-kampanji se tkun dik fuq l-istandards għoljin ta' sikurezza u kwalità, kif ukoll fuq id-diversità u l-aspetti tradizzjonali tal-prodotti agroalimentari tal-UE. Dan jinkludi l-promozzjoni ta' skemi ta' kwalità tal-UE bħall-indikazzjonijiet ġeografiċi fl-UE. Fl-aħħar nett, fir-rigward tal-kampanji barra mill-UE, il-prijoritajiet huma ffokati fuq is-swieq b'potenzjal għoli ta' tkabbir, bħall-Ġappun, il-Korea t'Isfel, il-Kanada u l-Messiku. Il-kampanji magħżula mistennija li jsaħħu l-kompetittività u jżidu l-konsum tal-prodotti agroalimentari tal-UE, itejbu r-reputazzjoni tagħhom, u jżidu s-sehem mis-suq tagħhom f'dawn il-pajjiżi fil-mira. Is-sejħiet għall-proposti għall-kampanji tal-2021 se jiġu ppubblikati kmieni fl-2021. Firxa wiesgħa ta' entitajiet, fosthom organizzazzjonijiet kummerċjali, organizzazzjonijiet ta' produtturi u gruppi agroalimentari responsabbli għal attivitajiet ta' promozzjoni, huma eliġibbli biex japplikaw għall-finanzjament u jressqu l-proposti tagħhom. Il-proġetti se jiġu vvalutati skont l-objettivi klimatiċi u ambjentali tal-PAK, tal-Patt Ekoloġiku Ewropew u tal-istrateġija “Mill-Għalqa sal-Platt”, b'mod partikolari fir-rigward tas-sostenibbiltà tal-produzzjoni u tal-konsum. Għal aktar tagħrif Programm ta' Ħidma Annwali 2021 Tabella tal-Programm ta' Ħidma Annwali 2021 Il-politika ta' promozzjoni Patt Ekoloġiku